text: Regionsrådsformand fik overrakt 15.939+1 underskrifter
  08 februar 2016 kl. 12.24
  Formanden for Region Syddanmark, Stephanie Lose (V), besøgte mandag Tønder Sygehus. Her fik hun overrakt knapt 16.000 protestunderskrifter.
  
  Regionsrådsformand, Stephanie Lose (V), fik ved modtagelsen på sygehuset overrakt en æske med 15.939 underskrifter.
  Der nåede dog lige at komme en ekstra på, da Tønders borgmester, Laurids Rudebeck (V), også fik sat sin underskrift på opfordringen til at bevare Tønder Sygehus.
  Der er lagt op til i Region Syddanmarks sparekatalog, at sygehuset skal lukkes.
  Stefanie Lose (V) havde taget i mod en invitation til en rundvisning på sygehuset, hvor sygehusets ledelse, Tønders borgmester samt foreningen Tønder Sygehus' Venner fortalte om sygehusets forskellige afdelinger samt om sygehusets betydning for lokalsamfundet.
  Stefanie Lose (V) er selv født på Tønder Sygehus, men hun understreger over for TV SYD, at det ikke betyder, at sygehuset får særbehandling, når der skal tages stilling til sygehusets fremtid.
  - Jeg bliver udelukkende nødt til at se på det økonomiske aspekt. Vi skal have regionens økonomi til at hænge sammen, siger Stefanie Lose (V) til TV SYD.
  